Dünya Ticarət Mərkəzi 7
Dünya Ticarət Mərkəzinin 7-ci korpusu (ing. 7 World Trade Center, abr. 7 WTC) — əvvəllər ABŞ-nin Nyu-York şəhərinin Aşağı Manhetten səmtində, "Qraund-Ziro"da yerləşən iki bina. Hal-hazırda burada yerləşən struktur Dünya Ticarət Mərkəzi Kompleksində həmin adı və adresi daşıyan ikinci binadır. Orijinal Dünya Ticarət Mərkəzinin bir parçası olan orijinal strukturun inşa edilməsi 1987-ci ildə tamamlanmış, 11 sentyabr terror aktlarında isə məhv edilmişdir. İndiki binanın açılış mərasimi 2006-cı ilin may ayında keçirilmişdir. Binaların ikisi də Larri Silverstayn tərəfindən tikilmişdi. O, binanın olduğu yeri Nyu-York və Nyu-Cersi Liman İdarəsindən 1980-ci ildə icarəyə götürmüşdür. Dünya Ticarət Mərkəzinin orijinal 7-ci korpusu 47 mərtəbəli idi. Bina qırmızı kərpiclə hörülmüşdü və sahəsi trapesiyaşəkilli bir görünüşə malik idi. Bina Dünya Ticarət Mərkəzinin meydanına yerüstü keçid vasitəsilə birləşdirilmişdi. Bina Consolidated Edison elektrik yarımstansiyasının üzərində yerləşirdi. Bu elektrik yarımstansiyası binaya nadir inşaat-dizayn məhdudiyyətləri qoymuşdur. Binanın açılış mərasimi 1987-ci ildə keçiriləndə, Silverstayn icarədar cəzb etməkdə çətinlik çəkirdi. Salomon Brothers investisiya bankı 1988-ci ildə uzunmüddətli bir icarə müqaviləsi imzalamışdır və Dünya Ticarət Mərkəzinin 7-ci korpusunun əsas icarədarı olmuşdur. Dünya Ticarət Mərkəzinin 7-ci korpusu 11 sentyabr 2001-ci ildə, terror aktları zamanı Dünya Ticarət Mərkəzinin Şimal Qülləsi dağılanda qırıq-quruqların binaya dəyməsi ilə zədələnmişdi. Bu qırıq-quruqlar binada yanğın da törədmişdir. Bu yanğın binanın aşağı mərtəbələrində gecəyə qədər davam etmişdir. Binanın daxili yanğınsöndürmə sisteminin yanğınla mübarizə aparmaq üçün yetərli su təzyiqi yox idi. FEMA təşkilatının verdiyi məlumata görə bina saat 17:21:10-də tamamilə dağılmışdır.:23 Buna baxmayaraq, NIST təşkilatının 2008-ci ildə verdiyi məlumata görə bina 17:20:52-də dağılmışdır.:19, 21, 50–51 Binanın dağılması daxili bir sütunun əyilməsi və bunun binada ümumi bir süquta səbəb olması ilə başlamışdır. Bu hadisələr, xüsusilə binanın damında yerləşən penthausun dağılması saat 17:20:33-də xaricdən görünmüşdü. Dünya Ticarət Mərkəzinin keçmiş 7-ci korpusunun dağılması onu nəzarətsiz yanğına görə dağılan ilk göydələn və o vaxtda yanğına görə dağılan ilk poladdan hazırlanmış göydələn etmişdir. Dünya Ticarət Mərkəzinin yeni 7-ci korpusunun inşa edilməsi 2002-ci ildə başlamış, 2006-cı ildə isə sona çatmışdır. Bina 52 mərtəbəlidir və Nyu-Yorkun ən uzun 28-ci binasıdır. Bina orijinalından daha kiçik bir sahədə tikilmişdir. Bina şərqdən Qrinviç, cənubdan Vizi, qərbdən Vaşinqton, şimaldan isə Barklay küçələri ilə həmsərhəddir. Qrinuiç-sritdə yerləşən park vaxtilə orijinal binanın sahəsinə aid olan yeri tutur. İndiki binanın dizaynı dəmir-betondan hazırlanmış mərkəzlə, daha qalın pilləkənlərlə və poladdan hazırlanmış sütunların yanğından daha yaxşı mühafizəsi ilə təhlükəsizliyə daha çox əhəmiyyət verir. Bina Yaşıl Binalar üzrə Amerika Şurasının təşkil etdiyi Enerji və Ekoloji Dizayn üzrə Rəhbərlikdən sertifikat alan Nyu-Yorkdakı ilk kommersial ofis binası idi. Bina şuranın eksperimental proqramı olan Enerji və Ekoloji Dizayn üzrə Rəhbərlik – Özək və Qabığın İnkişafına qəbul edilən ilk layihələrdən biridir.